Контратака

Контратака (французча contre-attaque, contre – каршы жана attaque – кол салуу) – чабуулга каршы чабуул; аскерлердин коргонуу чегине кирип келген душмандын аскерин талкалоо жана убактылуу алдырып койгон тактикалык абалды калыбына келтирүү максатында душманга каршы чабуулу. Контратака коргонууда турган аскерлердин активдүүлүгүн мүнөздөйт. Согуш майданындагы Контратака коргонууда турган аскер бөлүктөрүнүн күчү менен жүргүзүлөт. Айрым учурда ага авиация, танк, замбирек жана миномёттор жардам берет. Душман коргонуу чебин курууга жана резервдерин алып келүүгө үлгүрө электе аскерлердин душманга чечкиндүү жана капысынан урган соккусу Контратаканын жеңишин камсыз кылат. 
Категория:Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9